Pinigil na umalis sa bansa ang isang lola matapos makuhanan ng bala sa kanyang bagahe.

Papunta sana si Salvacion Cordabista, 75, kasama ang asawa at pamangkin nito sa San Diego, California upang magpagamot ng kanyang mahinang tuhod.

Ngunit, sa pangatlong x-ray scanner ng Ninoy Aquino International Airport (NAIA) ay nakitaan siya ng bala sa kanyang hand carry bag.

"Sa una at pangalawang x-ray, negative... sa pangatlo, naging positive," pagtataka ni Cordabista.

BASAHIN: How much NAIA scammers earn from 'tanim-bala'

"Nasa bag na binigay ng anak ko na may bulsa pero walang zipper 'yun at may nakaangat pang dalawang bulsa na lagayan ng cellphone," paliwanag niya kung saan maaaring mailagay ang bala.

Aniya, matapos silang patigilin ay nilapitan ang pamangkin niya ng isang lalaking naka-asul na uniporme upang hingian ng P50,000.

"Malayu-layo ako sa kanya, may dalawang dipa ang pagitan namin. Naulinigan ko, 50..." sabi ni Cordabista.

"Tumingin 'yung pamangkin ko tapos sumenyas siya na walang pera," dagdag niya.

Pangalawang alis na sana ito ni Cordabista kung hindi natagpuan sa kanyang bag ang bala.

Mayroon nang nakatakdang pagdinig sa kaso ni Cordabista.